钦定古今图书集成/理学汇编/文学典/第007卷 > 赵彦卫云麓漫抄 > 《荆公百家诗》
## 钦定古今图书集成/理学汇编/文学典/第007卷 > 赵彦卫云麓漫抄 > 《荆公百家诗》

唐之举人，先藉当世显人，以姓名达之主司，然后以
所业投献，逾数日又投，谓之“温卷”，如《幽怪录》《传奇》等
皆是也。盖此等文备众体，可以见史才诗笔议论。至
进士则多以诗为贽，今有唐诗数百种行于世者是
也。王荆公取而删为《唐百家诗》。或云：荆公当删取时，
用纸帖出付笔吏，而吏惮于巨篇，易以四韵或二韵
诗，公不复再看。余尝遍取诸家诗细观之，不惟大篇
多不佳，馀皆一时草课以为贽，皆非其得意所为，故
虽冨而猥弱。今人不曾考究，而妄讥刺前辈，可不谨
哉！